C 47/62
LV
Eiropas Savienības Oficiālais Vēstnesis
7.2.2023.
Otrdiena, 2022. gada 5. jūlijs
111. aicina Komisiju gaidāmo aprūpes stratēģiju sasaistīt ar Eiropas rīcības plānu sociālās ekonomikas jomā, palielinot izpratni par sociālās ekonomikas potenciālu darba apstākļu uzlabošanā aprūpes nozarē, kā arī radot iespējas labākai sieviešu piekļuvei kvalitatīvām darbvietām; aicina dalībvalstis veikt ieguldījumus, lai attīstītu aprūpes ekonomiku, pienācīgi ņemot vērā nozares cilvēciskos aspektus; 112. atzīst un augstu vērtē aprūpi, ko sniedz pilsoniskā sabiedrība un bezpeļņas organizācijas, piemēram, NVO, pacientu organizācijas, labdarības un reliģiskās vai citas iestādes; 113. aicina dalībvalstis noteikt un pārskatīt savu aprūpes politiku pastāvīgā sociālajā un pilsoniskajā dialogā ar sociālajiem partneriem, ekspertiem, pilsoniskās sabiedrības NVO, valsts un ES līmeņa iestādēm, aprūpes saņēmēju pārstāvības organizācijām un oficiāliem un neoficiāliem aprūpētājiem, lai atbalstītu efektīvu sociālās aprūpes politikas risinājumu izstrādi, kas atbilst reālajām iedzīvotāju vajadzībām; uzsver, ka gaidāmās Eiropas aprūpes stratēģijas izstrādē, īstenošanā un uzraudzībā ir svarīgi aktīvi apspriesties ar aprūpētājiem un aprūpes saņēmējiem, kā arī to pārstāvošajām organizācijām; aicina Komisiju un dalībvalstis sākt apspriedi par saikni starp tehnoloģijām un aprūpes kvalitāti; 114. aicina Eiropas Komisiju veikt pētījumus, lai labāk izprastu ekonomisko un sociālo ietekmi, ko rada nepietiekama aprūpe personām, kurām nepieciešama aprūpe un atbalsts, un nodrošināt finansējumu, proti, nākotnes platformas ietvaros, pētniecības projektiem par reto slimību sociālo ietekmi no pacienta viedokļa, kā arī ES mēroga tīkliem un inovatīviem projektiem, kas ļauj dalībvalstīm kopīgi radīt un nodot labu praksi un inovatīvus aprūpes modeļus, īpašu uzmanību pievēršot arī visizplatītākajām slimībām un slimībām, kas izraisa invaliditāti, tostarp reimatiskām un muskuļu un skeleta slimībām (RMD); 115. aicina Komisiju nodrošināt, ka EIGE, Eurofound un citām attiecīgajām aģentūrām ir pietiekami resursi, lai uzraudzītu un analizētu, vai un kā politika nodrošina plānotos uzlabojumus aprūpes nozarē, tostarp attiecībā uz piekļuvi, kvalitāti, dzimumu līdztiesību, infrastruktūru un darba un privātās dzīves līdzsvaru; 116. aicina veikt ārēju zinātnisku un ētisku novērtējumu par Covid-19 pandēmijas pārvarēšanu aprūpes nozarē, par Eiropas Savienības darbībām kopumā un par dalībvalstu darbībām, kā arī par ES pašreizējo sagatavotības līmeni pandēmiju gadījumā un aicina dalībvalstis un Komisiju izpētīt cēloņus lielai daļai Covid-19 infekciju un nāves gadījumu, kas notikuši saistībā ar pakalpojumu mājās sniegšanu veciem cilvēkiem, personām ar invaliditāti un citās sociālo pakalpojumu sniegšanas vietās, un par to, vai ir pamestas novārtā vai pārkāptas cilvēktiesības un pacientu tiesības, lai izdarītu vajadzīgos secinājumus un novērstu šādu traģēdiju atkārtošanos turpmākajās krīzēs; o o 117.
o
uzdod priekšsēdētājai šo rezolūciju nosūtīt Padomei un Komisijai.